SKRIFTLIG FORESPØRGSEL E-0840/03

af Ria Oomen-Ruijten (PPE-DE) til Kommissionen

(18. marts 2003)

Om: Gennemførelse af bilvragdirektivet

Af Kommissionens svar på Miljøudvalgets spørgsmål af 27. januar 2003 fremgår det, at kun fem medlemsstater har givet Kommissionen meddelelse om de nødvendige love og administrative bestemmelser vedrørende gennemførelse af Europa-Parlamentets og Rådets direktiv 2000/53/EF(1) af 18. september 2000 om udrangerede køretøjer Ti medlemsstater har således ikke opfyldt deres forpligtelse.

I henhold til direktivets artikel 7, stk. 2, litra b), skal medlemsstaterne træffe de fornødne foranstaltninger for at sikre, at genbrug og nyttiggørelse for alle udrangerede køretøjer senest den 1. januar 2015 øges til mindst 95 % af gennemsnitsvægten pr. køretøj pr. år. Inden for samme frist øges genbrug og genvinding til mindst 85 % af gennemsnitsvægten pr. køretøj pr. år.

Endvidere skal medlemsstaterne i henhold til direktivet hvert tredje år på grundlag af et spørgeskema aflægge rapport til Kommissionen om direktivets gennemførelse (artikel 9, stk. 1). Den første rapport skal dække treårsperioden fra den 21. april 2002.

I det spørgeskema, som Kommissionen vedtog den 17. oktober 2001, opfordres medlemsstaterne bl.a. til at oplyse, om der er truffet de fornødne foranstaltninger for at sikre, at virksomhederne indfører systemer for indsamling af samtlige bilvrag og i det omfang, hvor det er teknisk muligt af affaldet af brugte komponenter, som afmonteres i forbindelse med reparation af personvogne.

1. Kan Kommissionen for de enkelte medlemsstater oplyse, hvilke systemer der allerede er etableret enten af virksomhederne eller på anden vis for at indsamle samtlige bilvrag?

2. Kan Kommissionen oplyse, om der er medlemsstater, som i forbindelse med genvinding har truffet strengere miljøforanstaltninger, end der kræves i direktivet med henblik på allerede inden 2015 at opfylde direktivets procentsatser?

(1) EFT L 269 af 21.10.2000, s. 34.

Svar afgivet på Kommissionens vegne af Margot Wallström

(5. maj 2003)

1. Kun seks medlemsstater (Danmark, Tyskland, Spanien, Nederlandene, Østrig og Sverige) har givet Kommissionen officiel meddelelse om deres gennemførelsesforanstaltninger. Derfor har Kommissionen på indeværende tidspunkt ikke noget klart overblik over, hvorledes medlemsstaternes indsamlingssystemer nærmere er udformet. Lige nu er Kommissionen i gang med at undersøge, om de meddelte nationale gennemførelsesforanstaltninger, herunder omsætningen af artikel 5, er i overensstemmelse med direktivet. I tilfælde af ukorrekt gennemførelse vil Kommissionen naturligvis tage dette spørgsmål op med den pågældende medlemsstat som led i de beføjelser, den har fået overdraget ved EF-traktaten.

2. Nogle medlemsstater har vedtaget strengere nationale forholdsregler med hensyn til genvinding, end det kræves i direktivet. F.eks. kræves det i Nederlandene, at producenter og importører skal nå op på en genbrugs-/nyttiggørelsessats på 95 % og en genbrugs-/genvindingssats

på 85 % inden 1. januar 2007 i stedet for 1. januar 2015 som fastsat i direktivet. I Italien er det fastsat i en frivillig aftale, der blev indgået i 1997 mellem erhvervslivet og miljøministeriet (og ændret i 1998), at der skal opnås en genbrugs-/genvindingssats på 90 % inden 2015 (5 % mere end direktivets mål). Sverige har krævet en genbrugs-/nyttiggørelsessats på 85 % inden år 2002 som en foregribelse af satsen på 95 % inden år 2015.